Εκλογές στο Πουέρτο Ρίκο

Στο Πουέρτο Ρίκο διεξάγονται κάθε 4 χρόνια εκλογές για Κυβερνήτη και Κάτοικο Αρμοστή. Εκλέγεται επίσης η Γερουσία και η Βουλή των Αντιπροσώπων.
Οι εκλογές διενεργούνται με βάση το Άρθρο 6 του Συντάγματος του Πουέρτο Ρίκο και της Πράξης Εκλογικού Κώδικα 21ου αιώνα του Πουέρτο Ρίκο.

2008

Στις 4 Νοεμβρίου 2008 διεξήχθησαν γενικές εκλογές, κατά τις οποίες εξελέγη και Κυβερνήτης στο Πουέρτο Ρίκο. Νέος Κυβερνήτης εξελέγη ο Λουίς Φορτούνιο από το Νέο Προοδευτικό Κόμμα, με συντριπτική πλειοψηφία, όπως και ο Πέδρο Πιερλουίσι, που κατήλθε στο πλευρό του. Κέρδισε τον υποψήφιο του Λαϊκού Δημοκρατικού Κόμματος και ως τότε Κυβερνήτη, Ανίμπαλ Ασεβέδο Βιλά. Ο Φορτούνιο ανέλαβε καθήκοντα στις 2 Ιανουαρίου 2009.
Οι εκλογές αυτές ήταν ιστορικές, καθώς για πρώτη φορά έπειτα από 20 χρόνια έλαβε μέρος και ένα νέο κόμμα (το Κόμμα των Πορτορικανών για το Πουέρτο Ρίκο, PPR), μαζί με τα τρία που παραδοσιακά λαμβάνουν μέρος στις εκλογές. Το κόμμα αυτό είχε υποψήφιο Κυβερνήτη το Ροχέλιο Φιγκερόα.

Βουλευτικές εκλογές 2008

Οι βουλευτικές εκλογές διεξήχθησαν επίσης στις 4 Νοεμβρίου του 2008.

2012

Οι γενικές εκλογές διεξήχθησαν στις 6 Νοεμβρίου 2012.

Δημοψηφίσματα

Στο Πουέρτο Ρίκο έχουν διεξαχθεί και δημοψηφίσματα. Αρκετά από αυτά είχαν ως ερώτημα το καθεστώς (στάτους) της νησιωτικής περιοχής.

Συνταγματικά

Στις 4 Ιουνίου 1951 οι πολίτες υπερψήφισαν σε ποσοστό 76,5% τον Δημόσιο Νόμο 81-600, με το οποίο παραχωρήθηκε αυτοδιοίκηση. Οι ψηφοφόροι ενέκριναν ένα σύνταγμα στις 3 Μαρτίου 1952 με ποσοστό 81,9% και στις 4 Νοεμβρίου του ίδιου χρόνου ενέκριναν τροποποιήσεις στο σύνταγμα, με ποσοστό 87,8%. Ακολούθησε η διεξαγωγή άλλων δημοψηφισμάτων, στα οποία εγκρίθηκαν μεταρρυθμίσεις στο σύστημα δικαιοσύνης (8 Νοεμβρίου 1960, 78,4% υπέρ), στα Οικονομικά (10 Δεκεμβρίου 1961, 82,8% υπέρ), στο εκλογικό σύστημα (3 Νοεμβρίου 1964, υπέρ της κατάργησης να διεξάγονται επαναληπτικές εκλογές για την πλήρωση κενωθεισών εδρών το 77,5%) και την μείωση του ορίου ηλικίας για χορήγηση δικαιώματος ψήφου από τα 21 στα 18 έτη (1η Νοεμβρίου 1970, το 59,2% υπέρ).
Οι πολίτες καταψήφισαν στις 8 Δεκεμβρίου 1991 την πρόταση να τροποποιηθεί το σύνταγμα, με ποσοστό 54,1% κατά και την τροποποίηση του συντάγματος στις 6 Νοεμβρίου 1994 με ποσοστό 53,6% κατά. Αργότερα, στις 19 Αυγούστου 2012, καταψήφισαν και τις δύο προτεινόμενες τροποποιήσεις στο σύνταγμα, που θα επέφεραν μεταξύ άλλων τη μείωση των εδρών της βουλής. Το δημοψήφισμα που έγινε στις 10 Ιουλίου 2005 απέτυχε λόγω χαμηλής συμμετοχής (22,5%). Οι ψηφοφόροι τάχτηκαν σε ποσοστό 83,94% υπέρ ενός κοινοβουλίου με ένα σώμα.

Δημοψηφίσματα για το στάτους

Αξιοσημείωτα είναι και τα δημοψηφίσματα που έγιναν αναφορικά με το καθεστώς (στάτους) της χώρας. Έτσι, στα δημοψηφίσματα στις 23 Ιουλίου 1967 και στις 14 Νοεμβρίου 1993 οι πολίτες τάχτηκαν υπέρ της Κοινοπολιτείας σε ποσοστό 60,4% και 48,9% αντίστοιχα. Ωστόσο, στις 13 Δεκεμβρίου 1998 οι ψηφοφόροι σε ποσοστό 50,5% τάχτηκαν υπέρ της επιλογής "καμία λύση από τις παραπάνω" (είχαν να επιλέξουν ακόμα ανάμεσα στα κοινοπολιτεία, πολιτεία ή ελεύθερα συνδεδεμένη περιοχή). Για πρώτη φορά υπερψήφισαν τη λύση μιας πολιτείας σε δημοψήφισμα στις 6 Νοεμβρίου 2012 με ποσοστό 61% και πιο πρόσφατα, στις 11 Ιουνίου 2017 με ποσοστό 97%.